钦定古今图书集成/明伦汇编/官常典/第075卷 > 建安侯乂理
## 钦定古今图书集成/明伦汇编/官常典/第075卷 > 建安侯乂理

按《梁书南康𥳑王传》：“乂理，字季英，南康王会理第六
弟也。生十旬而𥳑王薨，至三岁而能言，见内人分散，
涕泣相送，乂理问其故，或曰：‘此𥳑王宫人丧毕去尔’。
乂理便号泣，悲不自胜，诸宫人见之，莫不伤感，为之
停者三人焉。服阕后，见高祖，又悲泣不自胜，高祖为
之流涕，谓左右曰：‘此儿大必为奇士’。”大同八年，封建
安县侯，邑五百户。乂理性慷慨，慕立功名，每读书见
忠臣烈士，未尝不废卷叹曰：“一生之内，当无愧古人。”
博览多识，有文才，尝祭孔文举墓，并为立碑，制文甚
美。太清中，侯景内寇，乂理聚宾客数百，轻装赴南兖
州，随兄会理入援。恒亲当矢石，为士卒先。及城陷，又
随会理还广陵，因入齐为质，乞师。行二日，会侯景遣
董绍先据广陵，遂追会理，因为所获。绍先防之甚严，
不得与兄弟相见，乃伪请先还京，得入辞母，谓其姊固安公主曰：“事既如此，岂可合家受毙？兄若至，愿为
言之，善为计，自勉勿顾以为念也。家国阽危，虽死非
恨，前途亦思立效，但未知天命何如耳。”至京师，以魏
降人元贞，立节忠正，可以托孤。乃以玉柄扇赠之。贞
怪其故，不受。乂理曰：“后当见忆，幸勿推辞。”会祖皓起
兵，乂理奔长芦，收军得千馀人。其左右有应贼者，因
间劫会理，其众遂骇散，为景所害，时年二十一。元贞
始悟其前言，往收葬焉。